У 90-я гады, калі адбыліся пэўныя змены ў грамадстве, Яраслаў вяртаецца на радзіму — у вёску Рачныя. Не паспеў адпачыць у водпуску, як тагачасны намеснік старшыні калгаса “Зара камунізму” прыехаў да яго з прапановай пайсці ў калгас працаваць прарабам. Пяцько пагадзіўся адразу і за справу ўзяўся з тым жа маладым запалам і энтузіязмам, з якімі працаваў у Сібіры. Першай вялікай справай для калгаса, якая была зроблена пад кіраўніцтвам толькі прызначанага прараба, стала пераабсталяванне жывёлагадоўчага комплексу “Гліннае”. На месца стужак для прыёму і раздачы кармоў устанавілі кармавыя сталы. Работа была накіравана ў гэтым рэчышчы і далей: рамантавалі, пераабсталёўвалі жывёлагадоўчыя памяшканні. На рахунку будаўніка-аграрніка Пяцько першая ў рэспубліцы польская сушылка магутнасцю 30 тон у гадзіну.